b'\n_START_ARTICLE_\nIX Kauno fortas\n_START_PARAGRAPH_\nDevintasis fortas \xe2\x80\x93 vienas Kauno tvirtov\xc4\x97s fort\xc5\xb3, yra miesto \xc5\xa1iaur\xc4\x97s vakaruose. Pastatytas 1901\xe2\x80\x931913 m.\n_START_SECTION_\nIstorija\n_START_PARAGRAPH_\nXIX a. pabaigoje Kauno tvirtov\xc4\x97s gynyba buvo stiprinama: 1890 m. miestas buvo apsuptas a\xc5\xa1tuoniais fortais ir devyniomis artilerijos baterijomis. Nuo 1924 m. fortas buvo naudojamas kaip Kauno miesto sunki\xc5\xb3j\xc5\xb3 darb\xc5\xb3 kal\xc4\x97jimas. SSRS okupacijos metais (1940\xe2\x80\x931941 m.) fort\xc4\x85 laikinai naudojo NKVD, politiniams kaliniams laikyti juos ve\xc5\xbeant pakeliui \xc4\xaf Sibiro gulago stovyklas._NEWLINE_Nacistin\xc4\x97s Vokietijos okupacijos metu fortas buvo naudojamas kaip masinio \xc5\xbemoni\xc5\xb3 naikinimo vieta \xe2\x80\x93 nuo 1941 m. spalio m\xc4\x97n. \xc4\x8dia vykdytos \xc5\xbeudyn\xc4\x97s. Did\xc5\xbeiausios Kauno IX forto \xc5\xbeudyn\xc4\x97s \xc4\xafvyko spalio 29 d. Prie\xc5\xa1 tai, spalio 28 d. Gestapas atrinko Kauno gete 10 t\xc5\xabkstan\xc4\x8di\xc5\xb3 \xc5\xbeyd\xc5\xb3 \xe2\x80\x93 atrinktos daugiavaik\xc4\x97s \xc5\xa1eimos, fizi\xc5\xa1kai silpni, ligoti, seni asmenys. Forte jie su\xc5\xa1audyti did\xc5\xbeiuliuose grioviuose. \xc5\xbdudyn\xc4\x97s vyko vis\xc4\x85 dien\xc4\x85 iki sutemos. Pagal vokie\xc4\x8di\xc5\xb3 ataskait\xc4\x85, nu\xc5\xbeudyta 2007 vyrai, 2920 moter\xc5\xb3 ir 4273 vaikai. Forte taip pat buvo \xc5\xbeudomi ir Pranc\xc5\xabzijos, Austrijos bei Vokietijos \xc5\xbeydai. 1944 m., ateinant sovietinei armijai, vokie\xc4\x8diai likusius gyvus forto kalinius perk\xc4\x97l\xc4\x97 \xc4\xaf kitus lagerius. Nuo to laiko Devintasis fortas dar \xc5\xbeinomas kaip \xe2\x80\x9emirties fortas\xe2\x80\x9c._NEWLINE_Po Antrojo pasaulinio karo sovietin\xc4\x97 vald\xc5\xbeia dar kelerius metus fort\xc4\x85 naudojo kaip kal\xc4\x97jim\xc4\x85. Nuo 1948 m. iki 1958 m. j\xc4\xaf naudojo \xc5\xbeem\xc4\x97s \xc5\xabkio organizacijos. 1958 m. 9-me forte prad\xc4\x97tas kurti muziejus. 1959 m. gegu\xc5\xbe\xc4\x97s 30 d. atverta pirma ekspozicija, kuri buvo paruo\xc5\xa1ta keturiose kamerose \xe2\x80\x93 apie hitlerinink\xc5\xb3 nusikaltimus, kuriuos jie vykd\xc4\x97 visoje Lietuvoje. 1960 m. prasid\xc4\x97jo masini\xc5\xb3 \xc5\xbeudyni\xc5\xb3 tyrimai, tuo tikslu buvo renkami masini\xc5\xb3 \xc5\xbeudyni\xc5\xb3 eksponatai, kurie papild\xc4\x97 muziej\xc5\xb3. 2002 m. \xc4\xafra\xc5\xa1ytas \xc4\xaf kult\xc5\xabros paminkl\xc5\xb3 s\xc4\x85ra\xc5\xa1\xc4\x85.\n_START_SECTION_\nMuziejus\n_START_PARAGRAPH_\nMuziejuje yra nacistinio ir sovietinio genocido istorini\xc5\xb3 artefakt\xc5\xb3, taip pat med\xc5\xbeiaga i\xc5\xa1 ankstesn\xc4\x97s Kauno ir Devintojo forto istorijos. Fa\xc5\xa1izmo aukoms 1984 m. pastatytas paminklas (skulpt. Alfonsas Ambrazi\xc5\xabnas, architektai G. Baravykas ir V. Vielius, dailininkas K. Mork\xc5\xabnas). Monumento auk\xc5\xa1tis sudaro 32 metrus. Masini\xc5\xb3 \xc5\xbeudyni\xc5\xb3 vietoje auga \xc5\xbeol\xc4\x97, ten pat yra paminklas, ant kurio keliomis kalbomis para\xc5\xa1yta: Vieta, kur naciai ir j\xc5\xb3 pagalbininkai nu\xc5\xbeud\xc4\x97 daugiau kaip 30000 \xc5\xbeyd\xc5\xb3 i\xc5\xa1 Lietuvos ir kit\xc5\xb3 pasaulio valstybi\xc5\xb3.'